Wojerecy (SN). Na woběmaj stronomaj statneje dróhi S 108 stejitej nětko w němskej a serbskej rěčnej popisanej tafli na wotbóčce k zapadnemu přibrjohej Šibojskeho jězora. 30. apryla bě Wojerowski wyši měšćanosta Stefan Skora (CDU) nowu čaru k jězorej přepodał.
Lutz Mörbe derje wobstał
Wulka Dubrawa (HN/SN). Swoje prěnje posedźenje w techniskim wuběrku Wulkodubrawskeje gmejny je nowy wjesnjanosta Lutz Mörbe (njestronjan) suwerenje zmištrował. Problem ma komuna z alejemi mjez Kupojom-Komorowom a Lichanjom-Komorowom. Tam maja so schorjene kastanije a krušwiny na aleji do Lichanja podrězać.
Čornje jězdźić budźe dróše
Budyšin (SN). Štóž budźe wot 1. awgusta z busom a ćahom bjez płaćiweho lisćika po puću, dyrbi 60 eurow pokuty za to płaćić. Na to su so wšitke wobchadne zwjazki Sakskeje dojednali.
Tři awta do so zrazyli
Zejicy. W Pančicach-Kukowje wuješe dźensa rano wokoło šesćich sirena, dokelž běchu w Zejicach tři awta do so zrazyli. Pančičanska wohnjowa wobora bě hnydom na městnje, rjadowaše wobchad a staraše so wo wuběžace ćěriwo. Dokelž njebě z Chrósćic jěducy wodźer Opela na křižowanišću předjězbu z Pančic-Kukowa přijěduceho VWja wobkedźbował, awće do so a do dalšeho jězdźidła, Renaulta, zrazyštej. Při tym so jedna wosoba ćežko zrani. Ju dyrbjachu do chorownje dowjezć.
Biskopicy. Na statnej dróze S 111 mjez Biskopicami a Budyšinom je wčera dopołdnja wodźer Renaulta z dotal njeznateje přičiny w Čerwjenych Noslicach kontrolu nad swojim jězdźidłom zhubił, zjědźe nalěwo z dróhi, po tym do kerkow a so přećisny. Wón a sobujěducy so při njezbožu zraništaj a wobeju dowjezechu do chorownje. Wohnjowe wobory z Čerwjenych Noslic, Zemic-Tumic a Mjedźojca (Medewitz) městnosć njezboža wurjedźichu. Policija nětko za tym slědźi, čehodla je starši muž při ampli do wopačneho směra jěł. Za čas rumowanja wosta dróha dospołnje zawrjena.
Konjace sportowe towarstwo Při Klóšterskej wodźe ze swojimi nic cyle 40 čłonami je kónc tydźenja znowa přewjedło podawk wosebiteho razu, wulce přiwabliwe jěchanske wubědźowanje.
Hórki (aha/SN). Štož bywa za wopytowarja hustodosć samozrozumliwe, je z njesměrnje wjele organizatoriskim a bjezwuwzaćnje čestnohamtskim dźěłom zwjazane. Předsyda jěchanskeho towarstwa Matej Korjeńk drje je z wotběhom mjeztym 6. mjezynarodneho skakanskeho a jěchanskeho turněra – do toho wšak je towarstwo hižo nimale 20 turněrow bjez wukrajneho wobdźělenja přewjedło – přewšo spokojom.
Jaseńca (SN/mwe). Kónc tydźenja swjećeše Jaseńca 650lětne wobstaće. K tomu je něhdźe 50 čłonow wopřijace towarstwo Bjesada z mnohimi pomocnikami wot pjatka do njedźele na sportnišću wjesny swjedźeń wuhotowało. Hižo pjatk wječor knježeše tam krasna nalada, jako hraješe při horcym wjedrje w chłódku pod štomami kapała Fünf an der Feier. Nimo hercow Carstena Šnajdra z Worklec (akordeon), Heika Mittaga z Róžanta (cajon), Petera Michlera (klarineta, tenorsaksofon) ze Strawaldy a Gernota Schweitzera z Worklec (gitara) bě to tež z Jaseńcy pochadźacy Jan Hórnik (kontrabas), kiž ze swójbu w Měrkowje bydli. Bjez zwukoweje techniki su mužojo publikum z lóštnymi swingowymi melodijemi, z kubaskimi, portugalskimi a grjekskimi rytmami kaž tež ze serbskimi štučkami k sobuplacanju wabili a zahorili.
Wukrančicy (SN/CoR). Bohosłužbu wosebiteho razu je sobotu Wukrančanska wosada Swjateje Trojicy tamnišeje samostatneje ewangelsko-lutherskeje cyrkwje dožiwiła: złoty kwas mandźelskeju Raymonda a Sandry Matthijetzec z Texasa. Wosadny farar Benjamin Rehr a superintendent Jan Malink swjećeštaj hromadźe z něhdźe 60 přitomnymi trojorěčne kemše w němčinje, jendźelšćinje a serbšćinje. Synaj Michael a Scott běštaj staršeju-złoteju jubilarow druhi raz na jězbu do kraja jeju předchadnikow přewodźałoj. Hižo lětdźesatki pěstuja Matthijetzecy intensiwne styki z Łužicu. Tež Wukrančanska wosada jako maćerna cyrkej wot Jana Kiliana w Texasu załoženeje ewangelsko-lutherskeje cyrkwje haji prawidłowny kontakt k tamnišim wěriwym. Mjez hosćimi běchu tež mnozy Serbja.
Lubowarjo pišćelow so zetkaja
Drježdźany. Sakska stolica a města w jeje wokolinje stanu so ze zetkanišćom přećelow pišćelow. Wot přichodneje njedźele hač do 1. awgusta zeńdźe so 350 čłonow towaršnosće lubowarjow pišćelow ke koncertam, přednoškam a ekskursijam. Zapřijate su tež pišćele w Zhorjelcu, Žitawje, Wodowych Hendrichecach a Delnim Wujězdźe, kaž zdźěleja.
Lětanišćo Drjejce insolwentne
Choćebuz. Lětanišćo Choćebuz-Drjejce je próstwu wo insolwencu stajiło. Choćebuske hamtske sudnistwo je dźensa wotpowědne insolwencne jednanje w swójskej zamołwitosći wukazało, kaž rěčnik sudnistwa zdźěli. Wot sudnistwa zasadźeny wěcywustojny ma financny koncept zdźěłać. Pozadki insolwency njejsu dotal znate. Zamołwići lětanišća njejsu so hišće k tomu wuprajili.
Praski coo mjez najlěpšimi
Vattenfall: Hač do 2016 předać
Picnjo. Energijowy koncern Vattenfall chce swoje brunicowe jamy a milinarnje we Łužicy hač do kónca lěta 2016 předać. Hišće lětsa chcedźa noweho kupca namakać, rěčnik koncerna dźensa zdźěli. Za łužisku brunicowu spartu maja pječa dweju zajimcow. Hač do septembra chce Vattenfall podłožki za móžneju kupcow dopřihotowane měć.
Pomoc za energijowu fabriku
Hórnikecy. Za přerjadowanje energijoweje fabriki w Hórnikecach přewostaji Zwjazk 2,5 milionow eurow spěchowanskich srědkow. Wo tym informowaše wčera zapósłanc zwjazkoweho sejma Thomas Jurk (SPD). Po tym zo bě loni prěnja próstwa wo spěchowanje zwrěšćiła, su nětko wokolinu fabriki do próstwy zapřijeli.
Žiwidła w Sakskej w porjadku
Drježdźany. W Sakskej su loni 23 000 probow žiwidłow přepytowli. Jenož dwanaće procentow njebě w porjadku. To wuchadźa z aktualneje lětneje rozprawy krajneho přepytowanskeho zarjada. Jako za strowotu strašne abo strowotu wohrožace zastopnjowachu 44 probow. Přičina toho pak bě njedosahace pak wopačne woznamjenjenje.
Špatny dźeń za Škit
Połčnica. Někotružkuli kurioznu situaciju žno policisća dožiwjeja. Zo pak nakładne awto na prawym boku awtodróhi parkuje, zo by šofer swoje předpisane přestawki dodźeržał, to bě raz něšto nowe. Dožiwili su to zawčerawšim na A 4 pola Połčnicy. 36lětnemu šoferej kazachu na přichodne parkowanišćo jěć. Nimo toho ma wón 70 eurow pokuty płaćić a dóstanje dypk w Flensburgu.
Kubšicy. Njeměrnu nóc mějachu wčera wobydlerjo Sewjerneho puća w Kubšicach. Blisko bydlenskeho domu bě so z dotal njeznateje přičiny hromada składowaneho drjewa zapaliła. Zasadźene wohnjowe wobory z Bukec, Pomorc, Błócan, Wujezda (Breitendorf) a Mješic z dohromady 41 kameradami płomjenja na zbožo spěšnje zhašachu, tak zo njemóžeše so woheń na susodne twarjenja wupřestrěć. Policija nětko přepytuje, hač bě drjewo snano něchtó zapalił.
Wojerecy. Dźěći a młodostni w starobje wosom do 16 lět móža so hišće za cirkusowu a warjetejowu dźěłarničku wot 17. do 21. awgusta na Wojerowskej dźěćacej a młodźinskej farmje přizjewić. Stajnje wot 9 do 16 hodź. móža tam wobdźělnicy potom do swěta cirkusa a warjeteja ponuchać a swoje kmanosće kreatiwnje zapřijeć. K zakónčenju prezentuja swój program staršim a přećelam. Přizjewjenja přijimuje farma pod telefonowym čisłom 03571/ 979 164.
Poskića šulersku protyku
Kamjenc. Darmotnu šulersku protyku Sakskeho krajneho sejma za šulske lěto 2015/2016 dóstanu zajimcy nětko zaso w Kamjenskim běrowje zapósłanca Sakskeho krajneho sejma Alojsa Mikławška (CDU) na Zapadnej čo. 4. Nimo poskitka šulerskich zarjadowanjow a nimo informacijow wo sakskim parlamenće maja šulerjo w protyce dosć městna za wosobinske zapiski. Wot póndźele, 20. julija, hač do 4. awgusta wostanje běrow Alojsa Mikławška dowola dla zawrjeny. Wot 5. awgusta budźe wón zaso wot 8 do 16 hodź. za wšitke naležnosće wobydlerjow přistupny. Tež protyku móža sej tam zajimcy potom wotewzać.
slk_Latn slv_Latn szl_Latn szl_Latn slk_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn szl_Latn hau_Latn slv_Latn lmo_Latn ces_Latn szl_Latn slk_Latn szl_Latn szl_Latn ces_Latn ces_Latn szl_Latn ces_Latn slk_Latn slk_Latn szl_Latn